HU Az Európai Unió Hivatalos Lapja C 108/14

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2011/C 108/09

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„TERRE AURUNCHE”

EK-sz.: IT-PDO-005-0571-21.11.2006

OFJ ( ) OEM ( X )

1. Elnevezés:

„Terre Aurunche”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.5. osztály: Olajok és zsírok

3.2. A termék leírása, amelyre az 1. pontban található elnevezés vonatkozik:

A „Terre Aurunche” extra szűz olívaolaj kizárólag a következő őshonos fajtájú olajfák terméséből állítható elő:

a) legalább 70 %-ban „Sessana”;

b) legfeljebb 30 %-ban „Corniola”, „Itrana”, illetve „Tenacella”.

A „Sessana” fajta az előállítási területről származik (a fajta az előállítási terület legnagyobb települése, Sessa Aurunca városáról kapta a nevét), a kisebb jelentőségű fajták pedig ugyan a szomszédos területekről származnak, de az idők során őshonossá váltak, így az említett fajták mindegyike szintén ugyanolyan jelentős értéket képvisel.

A „Terre Aurunche” extra szűz olívaolaj fogyasztás céljából történő forgalomba hozatalakor a következő fizikai, kémiai és érzékszervi jellemzőkkel rendelkezik:

Szín: változó élénkségű, szalmasárgától a zöldig terjedő színárnyalat;

Érzékszervi jellemzők: Jellemző Középérték (2) Hibák 0 Az olajbogyó gyümölcsös zamata 3–7 Keserű íz 3–7 Csípős íz 3–7 Articsókaíz 2–4 Mandulaíz 1–3

A termék fizikai-kémiai jellemzői a következők: Savasság (%) : legfeljebb 0,60; Peroxid-szám (mEq O2/kg) : legfeljebb 13; Spektrometria (UV K232) : legfeljebb 2,10; Összes polifenol : legalább 130 mg/kg.

3.3. Nyersanyagok (kizárólag feldolgozott termékek esetében):

—

3.4. Takarmány (kizárólag állati eredetű termékek esetében):

—

3.5. Az előállítás azon műveletei, amelyeket a meghatározott földrajzi területen kell végrehajtani:

A „Terre Aurunche” extra szűz olívaolajhoz kapcsolódó termesztési, előállítási és sajtolási műveletek kizárólag a 4. pontban meghatározott földrajzi előállítási övezetben történhetnek.

3.6. A szeletelésre, aprításra, csomagolásra stb. vonatkozó egyedi szabályok:

A „Terre Aurunche” extra szűz olívaolajat mázas agyagedényekben, üvegből vagy ónozott lemezből készült tárolóedényekben, illetve egyadagos kiszerelésben kell forgalomba hozni.

A csomagolás a meghatározott előállítási földrajzi területen kívül is végezhető azzal a feltétellel, hogy arra az illetékes ellenőrző szerv által elvégzett fizikai, kémiai és érzékszervi vizsgálat eredményeinek közlésétől számított 20 napon belül sor kerül. Ezáltal garantálható a végső fogyasztó számára, hogy a „Terre Aurunche” olívaolaj a szállítás során sem veszti el jellemző tulajdonságait, így különösen ízének jellemző, articsókára és mandulára emlékeztető jegyeit.

3.7. A címkézésre vonatkozó egyedi szabályok:

A csomagoláson elhelyezett címkének tartalmaznia kell a következőket: az oltalom alatt álló eredetmegjelölés elnevezését („Terre Aurunche”) egyértelműen, letörölhetetlenül, a címke alapszínétől jól elkülönülő színekkel oly módon, hogy az a címkén szereplő – a címkézésre vonatkozó hatályos jogszabályoknak megfelelő – egyéb jelzésektől világosan megkülönböztethető legyen; valamint a kör alakú logót, amelyben az elnevezés, valamint a vidék jellegzetes tájképi elemei által keretbe foglalva – azaz a tenger és a hegy találkozásánál, napsütésben – egy híd látható. A „Terre Aurunche” oltalom alatt álló eredetmegjelölés semmilyen kifejezéssel nem egészíthető ki, beleértve a „tipo” (típusú), „gusto” (ízű), „uso” (felhasználású), „selezionato” (válogatott), „scelto” (kiváló minőségű) és hasonló kifejezéseket; tilos továbbá az olyan kifejezések használata is, amelyek a termékleírásban kifejezetten feltüntetettektől eltérő földrajzi egységekre utalnak. A gazdaságok, mezőgazdasági birtokok, tanyák, gazdasági társaságok és magánjelzések nevének nem lehet dicsérő jelentése vagy a fogyasztót félrevezető értelme. A címkén szerepelnie kell az előállító és/vagy csomagoló üzem nevének, székhelyének és címének, valamint a gazdasági évnek. A címkén utalni lehet arra, hogy a szóban forgó olaj ökológiai, illetve integrált termelési módszerrel készült.

A logó a következőképpen néz ki:

4. A földrajzi terület tömör meghatározása:

A „Terre Aurunche” oltalom alatt álló eredetmegjelöléssel ellátott extra szűz olívaolaj alapanyagát képező olajbogyó előállításának, valamint az említett olaj csomagolásának területe Caserta megye alábbi településeinek közigazgatási területét foglalja magában: Caianello, Carinola, Cellole, Conca della Campania, Falciano del Massico, Francolise, Galluccio, Marzano Appio, Mignano Monte Lungo, Mondragone, Rocca D’Evandro, Roccamonfina, San Pietro Infine, Sessa Aurunca, Sparanise, Teano, Tora és Piccilli.

5. Kapcsolat a földrajzi területtel:

5.1. A földrajzi terület sajátosságai:

A „Terre Aurunche” extra szűz olívaolaj előállításának földrajzi területére az elmúlt geológiai korszakok során rányomta bélyegét a Roccamonfina vulkán tevékenysége: ez a lávafolyások, vulkánkitörések és az azt kísérő esőzések nyomát viselő terület Európa legnagyobb kiterjedésű vulkanikus természeti kincsei közé tartozik. Az említett feltételek mellett nagyjából homogén mezőgazdasági táptalajok keletkeztek; a „Sessana” fajta pedig mindig is igen elterjedt volt ezen a területen.

A felsorolt okokból a „Terre Aurunche” OEM előállítási területét úgy határozták meg, hogy az a Roccamonfina vulkán korábbi kitöréseinek kitett és jelenleg elsősorban a „Sessana” fajtájú olajfákkal beültetett földterületeket foglalja magában.

Az előállítási terület éghajlata a mediterrán térségekre jellemző módon enyhe és félszáraz, főleg őszi-téli csapadékkal. Ezeken az olívaolaj-termelésre különösen alkalmas területeken a hőmérséklet-ingadozás a tavaszi és a nyári időszakban igen jelentős: ennek az az oka, hogy a nyugatra-délnyugatra fekvő Tirrén-tenger közelsége miatt a nappalok melegek és szárazok, a hegyvonulatok (keleten a Matese-hegység, északkeleten a Mainarde vonulatai) hatására viszont az éjszakák hidegek.

A geomorfológiai szerkezet alapja a mára kialudt Roccamonfina vulkáni íve, amely a helyi talaj tulajdonságai szempontjából máig meghatározó jelentőségű abban az értelemben, hogy valamennyi – különösen a domboldalakon található – mezőgazdasági földterület eredete a pleisztocén kori lávafolyások és vulkánkitörések törmelékeire vezethető vissza.

A „Sessana” fajta igen elterjedt a „Terre Aurunche” OEM teljes előállítási területén. A szomszédos területeken is megtalálható, de ott kevésbé gyakori. A növényen növekvő hajtások metszés hiányában főként felfelé törekednek, így alakul ki a növény jellegzetes formája, amely a helyi táj meghatározó jellegzetessége. A „Sessana” fajta eredete szorosan összefonódik a szóban forgó területtel, olyannyira, hogy nevét is az előállítás földrajzi területének legnagyobb települése, Sessa Aurunca után kapta.

A „Terre Aurunche” OEM előállítási területén található földek jellegzetes tulajdonságai és a „Sessana” fajta kölcsönhatásának köszönhető a termék előállítási területre jellemző egyedisége.

Továbbá az olajbogyók alakja – a rövid vagy visszafogottan fejlett kocsány – következtében termesztése és különösen szüretelése is sajátos és egyedülálló: gépi úton nem lehet valamennyi bogyót betakarítani, ezért még ma is a kézi szedés jelenti az egyetlen olyan hatékony módszert, amellyel elegendő számú gyümölcsöt lehet szüretelni. E módszernek köszönhető, hogy – ma is, csakúgy mint régen – szüreteléskor a gyümölcsök kifogástalan állapotúak és optimális érettségi fokúak, amelyekből kitűnő olaj nyerhető.

5.2. A termék sajátosságai:

A kizárólag őshonos fajtákból előállított „Terre Aurunche” extra szűz olívaolaj a „Sessana” fajta helyi elterjedtségéből adódóan a terület rendkívül jellegzetes terméke.

A „Terre Aurunche” extra szűz olívaolajnak tisztán érezhető gyümölcsös illata van a határozott articsóka jegyekből fakadó jellegzetes aromával, valamint kellemesen kesernyés és csípős íze, amelyet édeskés mandulajegyek tesznek kerekké.

A „Terre Aurunche” extra szűz olívaolaj megkülönböztető jegye továbbá meglehetősen magas polifenoltartalma.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Terre Aurunche” OEM elismerését az extra szűz olívaolaj egyedi érzékszervi jellemzői indokolják, amelyek közvetlen összefüggésben állnak a fajtaösszetétellel, amelyre a „Sessana” fajta dominanciája jellemző.

E vitathatatlanul egyedi jellemzők az előállítási övezet enyhe, de hideg éjszakákkal párosuló klímájának, valamint az olajbogyó termesztése és a minőségi olívaolaj előállítása szempontjából elengedhetetlenül fontos, mikro- és makroelemekben gazdag vulkanikus eredetű talajának együttesére vezethetők vissza.

A Roccamonfina vulkán pleisztocén kori lávafolyásai és kitörései következtében kialakult törmelékes talajú földek különösen gazdagok a mezőgazdasági termelés szempontjából létfontosságú makroelemekben. A kellő mennyiségben jelen lévő mikrolemeknek, különösen a mangánnak (amely több enzimatikus és biokémiai folyamat során aktivátor és számos vitamin, valamint a klorofill kialakulásában meghatározó szerepet tölt be), a magnéziumnak (amely alapvető fontosságú a klorofill molekula kialakulása szempontjából) és a cinknek (amely elősegíti, hogy a növény hatékonyabban tudja hasznosítani a sejtnövekedést serkentő nitrogénvegyületeket, és amelyre visszavezethető a „Sessana” fajtára jellemző vertikális növekedés) következtében a meghatározott földrajzi terület földjeinek táptalaja különösen alkalmas a „Sessana” fajtájú olajbogyó termesztésére.

Az e fajtából nyert termékek – az éghajlati sajátságoknak is köszönhetően – kitűnő minőségűek és sok polifenolos anyagot tartalmaznak. Ismert tény, hogy egy adott olívaolaj magas polifenoltartalma a hatékony fotoszintézis és a fehérjeszintézis eredménye. Mindezek alapján megállapítható, hogy az elsősorban a „Sessana” fajta termesztési területének talajában megtalálható mikroelemeknek köszönhetően e fajta az előállítási területen és Caserta megyében megtalálható fajta közül a legmagasabb polifenoltartalommal rendelkezik.

A földrajzi terület egyedi és gazdag vulkanikus talaja, amely elősegíti a növényekben zajló legfontosabb enzimatikus és biokémiai folyamatokat, valamint az enyhe klíma hatására a „Terre Aurunche” olívaolaj mandulaaromájú és többé-kevésbé markánsan gyümölcsös ízű, articsóka jegyekkel.

Hivatkozás a termékleírás közzétételére:

(az 510/2006/EK rendelet 5. cikkének (7) bekezdése)

Ez a közigazgatási szerv azáltal, hogy a „Terre Aurunche” oltalom alatt álló eredetmegjelölés elismerésére irányuló kérelmet közzétette az Olasz Köztársaság Hivatalos Közlönyének2005. november 10-én megjelent 262. számában, megindította a nemzeti fellebbezési eljárást. A termékleírás egységes szerkezetbe foglalt szövege megtekinthető az alábbi internetes oldalon:

http://www.politicheagricole.it/NR/rdonlyres/effxw73rcqyj2ryznmuh4o5v73xohpkny4vbs24ahrlrme3azxlp6emsla57qsp7oulbjz6pvz4p4ipskxcvkmt53pe/20061110_Disciplinare_esameUE_Terre_Aurunche.pdf vagy

közvetlenül a minisztérium honlapján (http://www.politicheagricole.it) a „Prodotti di Qualità” (minőségi termékek) linket választva (a képernyő bal oldalán), a „Disciplinari di Produzione all’esame dell’UE [regolamento (CE) n. 510/2006]” (az 510/2006/EK rendelet szerinti uniós vizsgálatnak alávetett termékleírások) címszó alatt.

(1) HL L 93., 2006.3.31., 12. o.

(2) Az RSDr (%) legfeljebb 20 lehet.